የ ኢትዮጵያ ቤተክርስቲያን እጅግ የሚያሳዝን ወቅት ላይ ነች። አስተዳደራዊ ጉዳይዋን ሳትፈታው፣የ ፓትርያርክ ጉዳይ፣ይህን የ ፓትሪያርክ ጉዳይ ሳትፈታው የዋልድባው እያለ ይሄው ዛሬ ደግሞ ለ ሁለት አስርተ አመታት የተለያዩባት አባቶቿ በአለፈው ወር ዳላስ አሜሪካ እንደተመለከትነው አባቶች በ አንድ ላይ ኪዳን ሲያደርሱ ደስ ያለንን ያህል ዛሬ ዳግም አዘንን።መንግስት ከ እርቀ ሰላሙ ሂደት ጀመሮ እስከ ዛሬዋ እለት ድረስ በግልፅ ያሳያቸው ጣልቃ ገብነት ስራዎች ነበሩ። ከ እነዚህም ውስጥ የ ፕሬዝዳንት ግርማ 'ብፁዕ አቡነ መርቆርዮስን ወደመንበራቸው እንዲመለሱ ቢደረግ'' በሚል የፃፉትን ደብዳቤ 'መንግስት በቤተክርስቲያን ጉዳይ አይገባም' በሚል እንዲነሳ ማድረጉ፣ የ አስታራቂ ኮሚቴ አባላት በፀጥታ ኃይላት እንዲዋከቡ እና ተገፍተው ከ ሀገር እንዲወጡ መደረጉ፣እርቀ ሰላሙ እየተካሂያደ 'የ ፓትርያርክ አስመራጭ ኮሚቴ' እንዲዋቀር በመግፋት፣በመጨረሻም ከ ጥር 6 እስከ 8 በተደረገው የ ቅዱስ ሲኖዶስ ስብሰባ ላይ አባቶችን በማስፈራራት የ አዲስ ፓትርያርክ ምርጫው እንዲከወን በመጣደፍ ላይ መሆኑ ሁሉ ጉልህ ማስረጃዎች ነበሩ። እናም ቤተክርስቲያንን እየሰቀላት ያለው መንግስት የ ቤተክርስቲያንን ቁስል ከማድረቅ ይልቅ ለ ሌላ መለያየት እነሆ አዲስ ምዕራፍ ከፈተባት።
